NaiveNeuron/SloPal huggingface dataset:
Číž, Miroslav, podpredseda NR SR (2015-06-17):
Ďakujem, pán spravodajca, otváram všeobecnú rozpravu. Písomnú prihlášku do rozpravy nemám. Pýtam sa preto, kto sa hlási do rozpravy ústne. Pani navrhovateľka chce vystúpiť v rozprave, pani Šípošová do rozpravy. Ak je to všetko, uzatváram možnosť prihlásiť sa do rozpravy ústne. Slovo má, teda ako prednosť, pani navrhovateľka. Nech sa páči. Po nej vystúpi, pripraví sa pani poslankyňa Šípošová. Alebo zas, je pravdou, že je 19.00 hod., takže pravdepodobne nemá, tá rozprava by trvala dlhšie, že by sme to asi nestihli v primeranom čase. Tak mi dovoľte, poďakujem vám pekne za uvedenie aj za spravodajskú správu. Dovoľte mi prerušiť rokovanie o tomto bode programu. Pre vašu informáciu, kolegyne, kolegovia, zajtra začíname termínovanými návrhmi pána ministra vnútra o 9.00 hod. O 10.00 hod. vystúpi podľa avizovaného programu v Národnej rade pán prezident. Ďakujem vám všetkým. A potom budeme pokračovať po skončení termínovaných v ďalšom priebehu riadne schválenom. Ďakujem vám všetkým za účasť, želám vám všetkým príjemný večer. (Prerušenie rokovania o 19.00 hodine.)
Kaník, Ľudovít, poslanec NR SR (2015-11-26):
Ďakujem, pán podpredseda. V súlade s § 73 zákona o rokovacom poriadku som bol určený Výborom Národnej rady pre sociálne veci za spravodajcu k návrhu zákona, ktorý je uvedený pod tlačou 1802. V menovanom súvise si dovoľujem predložiť informáciu k tomuto návrhu zákona. Návrh spĺňa náležitosti podľa rokovacieho poriadku a aj legislatívnych pravidiel tvorby zákona. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 1808 z 26. októbra 2015 navrhujem, aby návrh zákona prerokovali: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory prerokovali do 21. januára 2016 a gestorský výbor do 22. januára 2016. Pán podpredseda, skončil som, otvorte, prosím, všeobecnú rozpravu.
Grendel, Gábor, podpredseda NR SR (2022-03-23):
Ďakujem pekne, pán navrhovateľ. Dávam teraz slovo spravodajcovi pánovi poslancovi Jánovi Kerekrétimu z výboru pre sociálne veci.
Paška, Pavol, predseda NR SR (2012-12-18):
Faktická poznámka, pán poslanec Brocka, končím možnosť sa prihlásiť. Pán poslanec.
P. Paška, predseda NR SR: (2008-05-21):
(Hlasovanie.) 142 prítomných, 111 bolo za, keby ste skúsili technika mi to tam nechať, proti bol 1, 29 sa zdržalo, 1 nehlasoval. Konštatujem, že sme schválili návrh uznesenia . Teraz pán poslanec Mikuš uvedie hlasovanie o návrhu uznesenia k správe o výsledkoch kontrolnej činnosti Najvyššieho kontrolného úradu Slovenskej republiky za rok 2007, je to tlač pod číslom 583. Nech sa páči, pán poslanec.
Pčolinský, Peter, podpredseda NR SR (2022-11-09):
Ďakujem pekne. Dávam teraz slovo spravodajkyni, ktorú určil navrhnutý gestorský výbor pre verejnú správu a regionálny rozvoj, pani poslankyni Zite Pleštinskej, nech sa páči.
P. Hrušovský, predseda NR SR: (2004-09-21):
Ospravedlňujem sa za neskorší začiatok, rokovalo poslanecké grémium. Budem vás informovať o výsledku politickej dohody z poslaneckého grémia, o ďalšom postupe prerokúvania jednotlivých bodov programu. Teraz pristúpime k rokovaniu o šiestich návrhoch zákonov, ktoré tvoria blok zákonov súvisiacich so zdravotnou reformou. Dohodli sme sa, že poradie prerokúvaných bodov bude nasledovné: ako prvý bod by sme prerokovali vládny návrh zákona o zdravotnom poistení, (tlač 640), pozrite si v programe, je pod tlačou 640. Druhý v poradí by sme prerokovali zákon o zdravotných poisťovniach, dohľade nad zdravotnou starostlivosťou (tlač 651). Tretí zákon bude zákon o rozsahu zdravotnej starostlivosti uhrádzanej na základe verejného zdravotného poistenia (tlač 650). Štvrtý zákon o poskytovaní zdravotnej starostlivosti, službách súvisiacich s poskytovaním zdravotnej starostlivosti (tlač 638), máte ako tlač 638. Piaty v poradí zákon o poskytovateľoch zdravotnej starostlivosti, zdravotníckych pracovníkoch, stavovských organizáciách (tlač 639). A posledný zákon, vládny návrh zákona o záchrannej zdravotnej službe (tlač 637), tlač 637, s tým, že pán minister zdravotníctva uvedie všetky návrhy ako predkladateľ naraz a potom bude diskusia jednotlivo ku každému prerokúvanému zákonu. Po rozprave o návrhu zákona, tak ako som ich uviedol, bude hlasovanie individuálne o každom prerokovanom zákone s tým, že ak v rozprave budú podané pozmeňujúce alebo doplňujúce návrhy, vytvoríme časový priestor na diskusiu predkladateľov s navrhovateľom, poprípade na rokovanie gestorského výboru a pokračovali by sme v rokovaní o ďalšom v poradí predloženom návrhu s tým, ale že budeme dodržiavať termíny hlasovania vždy každý deň o 11.00 a 17.00. Ďalšia zmena v poradí prerokúvaných bodov sa týka zákonov súvisiacich s fiškálnou decentralizáciou, kde došlo k politickej dohode, že ako prvý v poradí zo štyroch návrhov zákonov by sme prerokovali zákon o rozpočtových pravidlách územnej samosprávy a o zmene a doplnení zákonov, ktorý máte ako tlač 724, a potom by sme pokračovali v poradí tak, ako sú uvedené v programe schôdze. Teraz pristúpime k rokovaniu o zdravotnej reforme a o 11.00 budeme hlasovať o celkom šiestich prerokovaných bodoch, ktoré sme prerušili pred prerušením 31. schôdze Národnej rady. Teraz poprosím pána ministra spravodlivosti, aby z poverenia vlády Slovenskej republiky, zdravotníctva, pardon, zdravotníctva, uviedol a odôvodnil v poradí tak, ako som uviedol, jednotlivé návrhy zákonov súvisiacich so zdravotnou reformou. Pán minister, nech sa páči, máte slovo.
Hrnčiar, Andrej, podpredseda NR SR (2017-04-07):
Šesť faktických poznámok na vystúpenie pána poslanca. Končím možnosť nahlásiť sa s faktickými poznámkami. Nech sa, páči pán poslanec Poliačik.
J. Halecký, poslanec: (2008-02-07):
Takže už teraz odsudzovať tento zákon by bolo trošku predčasné, sme v prvom čítaní. Že je potreba novelizovať tento zákon, svedčí aj to, že vlastne je to starý zákon z roku 1966 a novelizovaný bol deväťkrát a dokonca po roku 1989 šesťkrát. Takže potreba vytvoriť stabilný zákon je tu naliehavá. A myslím si, že je aj všeobecný, verejný záujem, aby tento zákon bol objektívny, aby bol potrebný pre všetky zúčastnené strany. Myslím si, že jedným z hlavných motívov bolo aj to, že vymôcť satisfakciu alebo renomé súdnou cestou bolo veľmi zdĺhavé, trvalo to niekoľko rokov a po vynesení rozsudku o správnosti postupu aj politikov bolo to už neúčinné. Chcem pripomenúť, že aj samotní novinári, ale aj médiá majú záujem, aby vystupovali objektívne, pretože v súťaži súkromných a štátnych médií, myslím si, že to nie je zanedbateľná zložka. A preto aj samotní novinári privítajú, pokiaľ nebudú tlačení svojimi majiteľmi, aby zaujímali postoj, ktorý je trošku viacej mimo objektívnych informácií. Ďakujem.
Ivan, Miroslav, poslanec NR SR (2018-02-08):
Ďakujem za slovo. V rozprave vystúpili dvaja poslanci. Prosím, pán predsedajúci, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh v druhom čítaní.
Sulík, Richard, predseda NR SR (2011-03-30):
Ďakujem. S faktickými poznámkami sa prihlásili dvaja poslanci. Uzatváram možnosť sa prihlásiť. Pán poslanec Podmanický.
Hort, Milan, podpredseda NR SR (2010-10-15):
Ďalej s faktickou poznámkou pani poslankyňa Darina Gabániová, nech sa páči.
Halúz, Milan, poslanec NR SR (2014-10-16):
Prosím, teraz dajte hlasovať o pozmeňujúcom a doplňujúcom návrhu pána Jurzycu.
Blaha, Ľuboš, poslanec NR SR (2014-11-09):
Dámy a páni, tak tuto už končí všetka sranda. Toto, čo tu predviedol Hlina, to je škandál. Prvý politik v parlamente po 25 rokoch od novembra sa prihlásil k politickému terorizmu. On povedal: „Viete, čo urobili v Rumunsku s Ceauşescom?“ Naznačujúc tým, že toto je riešenie. Vraždy, politické vraždy. A hovoril: „Mal si ostať v knižnici, keď sa bojíš.“ Čiže zastrašovanie. Čiže politický terorizmus. Pán kolega Hlina, vy sa počúvate? Vy tu vyzývate k násiliu a k politickému terorizmu! Vy ste klesli na úroveň nemeckej RAF. Vy ste normálny terorista. Toto je niečo neskutočne! Ale toto, ja sa čudujem kolegom zo štandardných strán, oni sa tomu smiali. Toho človeka treba izolovať, preboha! Však on ohrozuje nás, je vyzvaný k násiliu, nás a naše rodiny, tento človek. Prvý človek, ktorý priniesol násilie do parlamentu a teraz do násilia ťahá ešte aj naše rodiny! Tento človek vyzval k politickému terorizmu! O čom bola jeho veta s Ceauşescom?! O čom bola jeho veta, že sme neboli dosť dôslední v novembri?! Že sme mali vešať komunistov?! Vy ste tu proste jednu spŕšku násilných výziev, pán kolega Hlina, dali vo svojom prejave. Vy sa naozaj nekontrolujete?! Však toto je, toto je, toto robia v Grécku ľudia ako v Zlatom úsvite neonacisti. A teraz čo? Pôjdete do Košíc do toho parku, zoberiete nejakých vyvolencov a poviete: „Ale nikomu neubližujte.“ Čo myslíte, čo tam spravia? Ožerú sa, porozbíjajú, čo sa len dá, ktovie, či niekoho nenapadnú, a vy si potom alibisticky umyjete ruky! Tak si to predstavujete, hej? Pán kolega, vy si dávajte pozor, aby raz vás aj tá ulica nespláchla. Lebo keď prebudíte ulicu, ktovie, ako dopadnete sám. Ste biznismen, nezabúdajte. (Potlesk.)
Mazurek, Milan, poslanec NR SR (2021-10-20):
Miro, zhodnotil si to v podstate presne. Ja som tu bol ako opozičný poslanec v minulom volebnom období, kedy sa opozícia vtedajšia bila do pŕs, aby minister vnútra, vtedy Kaliňák, nemohol sám sebe určovať policajného prezidenta, ako sa mu zľúbi, pretože vtedy nesúhlasili napríklad s Gašparom, ktorý je teraz už dlhodobo vo väzbe, a mali rôzne iné dôvody na to, aby dokázali tvrdiť, že Kaliňák by nemal mať právo sám si len tak na základe vlastnej vôle vyberať policajného prezidenta. Čiže na základe jednej osoby účelovo presadzovali zmenu tejto legislatívy, tak aby bola voľba policajného prezidenta transparentnejšia. A dnes je situácia úplne opačná. Oni majú ministra vnútra a tá istá strana, ktorá v minulom volebnom období presadzovala to, aby policajného prezidenta nemohol len tak svojvoľne vyberať minister vnútra, zrazu presadzuje presný opak, a teda návrat k starému mechanizmu, ktorý tu bol za vlády SMER-u a ktorý bol následne pod verejným, mediálnym aj politickým tlakom zmenený. Z môjho pohľadu je to čistá účelnosť a pripadá mi to nefér voči voličom tejto vládnej koalície, že na jednej strane v opozícii presadzovali určité názory, presadzovali nejaké zmeny, a keď im to prestalo samým vyhovovať, no tak sa nehanbili vrátiť sa k tomu istému, proti čomu vtedy deklaratívne bojovali. Z môjho pohľadu by takéto otočky vláda robiť rozhodne nemala. A strany, ktoré reálne niečo reálne presadzovali, by si mali stáť za svojím slovom aj v momentoch, ako je tento, kedy aj nimi vybraný a ministrom, vnútrom teda vymenovaný policajný prezident Kovařík, ktorý bol schválený na výbore, je reálne obvinenou osobou.
Ďuriš Nicholsonová, Lucia, podpredsedníčka NR SR (2017-11-29):
Ďakujeme pekne. A teraz dávam slovo spoločnej spravodajkyni z výboru pre vzdelávanie, vedu, mládež a šport pani poslankyni Eve Smolíkovej, aby informovala Národnú radu o výsledku rokovania výborov o tomto návrhu zákona a aby odôvodnila návrh a stanovisko gestorského výboru. Nech sa páči.
Paška, Pavol, poslanec NR SR (2010-09-08):
Ďakujem pekne, pán podpredseda. Vážený pán predseda a podpredsedovia, členovia vlády, chcem sa v mene poslaneckého klubu SMER – sociálna demokracia ospravedlniť za oneskorenie, ale počas obedňajšej prestávky prebiehali rokovania výborov a my sme mali zasadnutie poslaneckého klubu pred otvorením tejto schôdze a o tú nejakú minútku, dve sme to nestihli. Ospravedlňujem sa, kolegyne, kolegovia, že sme museli začať trošku neskôr. Ďakujem pekne.
Marček, Peter, poslanec NR SR (2019-03-27):
Pani Blahová, pani poslankyňa, vaším cieľom je demontovať na Slovensku všetko. Od štátu, rodiny, práva na šťastný život dieťaťa. Sypete tu zákony, články Haagskeho dohovoru, odsúhlasili ste aj Istanbulský dohovor. Ste zlo v tomto parlamente, v tomto štáte, vy aj celá SAS liberálna, hájaca práva homosexuálov, ste za ich legalizáciu manželstiev, výchovu detí týmito pármi. Je len jedna jediná otázka: Máte vôbec deti, ste matkou? Ďakujem.
Paška, Pavol, predseda NR SR (2014-02-11):
Pán predseda výboru Raši.
Michelko, Roman, poslanec NR SR (2024-02-15):
Ďakujem za slovo. Ja by som najprv spresnil, lebo kolegyňa, ktorá tu teda, bohužiaľ, nie je, ale povedala, dala mi do úst niečo, čo som nepovedal. Ja som nevravel, že zabránim odvolaniu nejakého človeka, ktorý teda, nie sú na to dôvody, ale povedal som, že to nikdy nebudem obhajovať s dodatkom, že vlastne tieto veci aj tak obhajujem v médiách ja, takže pokiaľ sa s tým osobne nestotožním, tak to nebudem obhajovať. A potom ešte by som tiež spresnil kolegu, ktorý hovoril niečo v tom zmysle, že my ako keby, ako poslanci si osobujeme právo rozhodovať. No my určite nie, preto lebo my nie sme zriaďovatelia. Zriaďovatelia by dostali túto kompetenciu, ale nie my. My o tom nebudeme rozhodovať.
M. Číž, podpredseda NR SR: (2006-12-12):
S reakciou na faktické poznámky pani poslankyňa Tóthová, nech sa páči.
Pellegrini, Peter, predseda NR SR (2015-03-17):
Hlasujeme o pozmeňujúcom návrhu pána poslanca Mikuša. (Hlasovanie.) Prítomných 98 poslancov, za hlasovalo 16, proti 3, zdržalo sa 74, nehlasovalo 5. Neschválili sme tento bod.
Bugár, Béla, podpredseda NR SR (2018-05-11):
Pán poslanec Klus.
Šimečka, Michal, podpredseda NR SR (2024-05-02):
Ďakujem pekne. Pán poslanec Valášek, nech sa páči.
Matovič, Igor, poslanec NR SR (2023-12-12):
Pán minister, skúsim vás trošku odskúšať, že či vám hovoria niečo niektoré čísla, ktoré vám prečítam. Štyri celé deväť, päť celé jedna, dve celé dva. Zrejme nehovoria, takže to sú v miliardách deficity, ktoré sme mali my počas mimoriadne krízových rokov. A ťažkých rokov. Roky 2020, 2021, 2022. Covid, Ukrajina, utečenci, energokríza, inflácia. Všetky krízy jak lazane naukladané jedna cez druhú. Zároveň najväčšia kríza, že sme prebrali vlastne vybrakovanú štátnu kasu po vás, presne po vás ako ministrovi financií, v ktorej bolo 1,5 mld. eur a mali sme na tri týždne chodu štátu v čase, kedy začínala celosvetová zdravotnícka kríza, najväčšia od prvej svetovej vojny. Čiže deficity, ešte raz, 4,9, 5,1, 2,2 miliardy, priemer 4,13 miliardy eur za tieto tri ťažké krízové roky. Viete, koľko ste si naplánovali vy v tom rozpočte, ktorý ste dnes schválili? 7,8, 8,4, 8,1 v priemere 8,14, čiže my, akože tí zlí hospodári počas tých troch najťažších krízových rokov 4,13, a vy 8,14 plus 97% zvýšenie deficitu a vy tu máte ešte tú hanbu alebo nemáte hanbu sa tam postaviť, že vy ste zodpovední hospodári? Dvojnásobne idete mať väčšie deficity. Len za tieto tri roky idete mať deficit 24 mld. eur a žiadna kríza, my dokopy za tie roky, ak dobre rátam, 12 mld. a strašne ťažké krízy a vy 24 bez akýchkoľvek kríz.
Borec, Tomáš, minister spravodlivosti SR (2015-11-12):
Ďakujem veľmi pekne, pán predsedajúci. Vážené panie poslankyne, poslanci, účelom návrhu zákona je vytvoriť novú formu obchodnej spoločnosti, ktorá ponúkne komplexné riešenie pre rizikové investovanie. Príkladom takéhoto investovania sú investície zo začínajúcich podnikov s vysokým inovačným a rastovým potenciálom, ktoré si však nemôžu zabezpečiť financovanie prostredníctvom bánk. Pri rizikovom investovaní do základného imania je nevyhnutné flexibilné nastavenie vstupu koexistencie a výstupu investora nad rámec toho, čo umožňujú v súčasnosti existujúce formy obchodných spoločností v právnom poriadku Slovenskej republiky. Navrhuje sa preto, aby sa táto obchodná spoločnosť nazývala jednoduchou spoločnosťou na akcie. Táto nová obchodná spoločnosť predstavuje hybridnú formu kapitálovej obchodnej spoločnosti preberajúcu niektoré prvky spoločnosti s ručením obmedzeným a zároveň akciovej spoločnosti. Ešte k stanovisku k spoločnej správe, stotožňujeme sa so všetkými závermi vyplývajúcimi zo spoločnej správy výborov Národnej rady Slovenskej republiky a mám za to, že ich zapracovanie prispeje k skvalitneniu novej právnej úpravy. Po schválení príslušných pozmeňujúcich a doplňujúcich návrhov uvedeným spôsobom odporúčam Národnej rade Slovenskej republiky schváliť návrh zákona, ktorý vláda pripravila a ktorým sa mení a dopĺňa zákon č. 513/1991 Zb. Obchodný zákonník. Ďakujem veľmi pekne, skončil som, pán predsedajúci.
Budaj, Ján, minister životného prostredia SR (2022-12-01):
Ďakujem pekne. Zasa je pred nami, používalo zálohovanie sedem štátov v Európskej únii. Z týchto bývalých boľševických štátov tam bolo napríklad Chorvátsko, ktoré dosahovalo dobré výsledky. Často sú to turistické krajiny, ktoré si uvedomujú, že keď povedzme na tom pobreží v Chorvátsku nevyriešia tie povaľujúce sa fľaše, tak jednoducho budú mať veľký mínus, a Chorváti sa k tomu tiež postavili veľmi zodpovedne. Ten priemer všade je ambícia dosiahnuť 90 %. Niekde to dosahujú celé roky, Slovensko má najkratšie zavedený ten systém, ani nie za deväť mesiacov od politického rozhodnutia aj s recyklačnou jednotkou, aj so zvozmi, aj s automatmi, ktorých, ako som už povedal, sú tisíce, sme to naozaj zvládli. Je to financované samotnými výrobcami, čiže presne v duchu filozofie Európskej únie, že znečisťovateľ platí. V tomto prípade výrobcovia investovali desiatky miliónov eur, spotrebiteľa ani štát to nestálo ani euro. A vy ak tých 15 centov za fľašu dáte, tých istých 15 centov za fľašu aj dostanete. Čiže celý systém je vďaka dobrej dohode s výrobcami plastových obalov, ktorí si uvedomili, že áno, štát má isté nástroje, a za druhé si uvedomili naozaj, že Slovensko je znečistené ich obalmi, a napokon sa rozhodli naozaj dobrovoľne tomu zákonu vyjsť v ústrety. Áno, zákon by museli rešpektovať, ale mohli by ho nejak sabotovať, mohli by škodiť tomu alebo viesť kampaň, nič z toho neurobili a ja musím výrobcom plastových obalov a hliníkových vzdať hold, že nám pomohli. Náš príklad medzitým... (Prerušenie vystúpenia predsedajúcim.)
Bugár, Béla, podpredseda NR SR (2011-06-29):
Ďakujem. Podľa § 28 o slovo sa hlási pán minister zdravotníctva. Nech sa páči, máte slovo.
Remišová, Veronika, poslankyňa NR SR (2016-04-19):
Ja stále trvám na tom, že ten zákon, ktorý SMER prijal v roku 2012 ohľadom hazardu, ten doslova hazard zabetónoval. V prvom rade tam stanovil podmienku, že je potrebné vyzbierať 30 % podpisov. Samozrejme, to sa zdalo, zrejme sa to zdalo vládnej koalícii, že to sa nikdy nemôže stať. Ja sama som tomu neverila, keď som začala zbierať podpisy v Bratislave, pretože to bol nerealizovateľný cieľ zozbierať 130-tisíc podpisov len v Bratislave. Ale nakoniec sa to podarilo. Ten zákon, ktorý bol pred týmto zákonom v roku 2012, bol oveľa flexibilnejší a dával väčšie právomoci obciam regulovať hazard. A vy, pán minister, veľmi dobre viete, aké ťažké a nemožné je regulovať hazard, ako obce nemajú takmer žiadne právomoci, aby mohli herňu zakázať. A k tomu v programovom vyhlásení neni skutočne nič. A trvám aj na tom, že ste sa zamerali predovšetkým na výherné automaty. Ako som povedala, výherné automaty, aj lobby za hazard si uvedomuje, že opúšťa tento typ hazardu a smeruje to k videohrám. Nie je tam žiadny záväzok, ako napríklad regulovať, regulovať videohry. Ale ešte raz, budem veľmi rada, ak predložíte dobrý zákon, kde budete regulovať aj on-line, a nie len tak, aby sa presunuli zisky k domácim prevádzkovateľom, ale skutočne regulovať, a ak to bude dobrý zákon, tento zákon ja veľmi rada podporím.
Dostál, Ondrej, poslanec NR SR (2019-09-13):
Pán poslanec Nedoba, ja ťa chcem privítať na pôde parlamentu. Nie každému poslancovi, nielen novému poslancovi, ale vôbec opozičnému poslancovi sa stane, že tesne pred jeho vystúpením sa zdekuje celá prítomná vláda a celí, celí, všetci poslanci koalície a odídu, odídu z rokovacej sály. Tebe sa to práve stalo. Druhá poznámka. Veľmi sa mi páčilo, ako si to to uchopil, a teda že si hovoril o tejto vláde, nielen o vláde Petra Pellegriniho, ale od začiatku volebného obdobia. Lebo jeden z najväčších problémov vlády Petra Pellegriniho je, že v skutočnosti je to len štvrtá vláda Roberta Fica, je to pokračovanie vlády Roberta Fica. Tá vláda má v podstate rovnaké zloženie, pokiaľ ide o politické zázemie, pokiaľ ide o biznisové zázemie, pokiaľ ide o politiku, pokiaľ ide o programové vyhlásenie. A keď sa chceme zbaviť vlády Petra Pellegriniho, tak sa chceme zbaviť vlády Roberta Fica, ktorá tu ešte stále pretrváva. Posledná poznámka. Cítil som na tvojom hlase istú drobnú trému, začiatočnícku, nič si z toho nerob. Lepšie je mať drobnú trému v hlase, ako byť zaznamenaný v aplikácii Threema. (Potlesk.)
M. Číž, podpredseda NR SR: (2007-03-28):
Ešte raz poprosím spravodajcu, aby sa dostavil do rokovacej sály. Zdá sa, že to je základný predpoklad, aby sme začali rokovanie. Ak je všeobecný súhlas, môžeme začať rokovať s tým, že spravodajca, pevne verím, dostane texty vystúpení. Dobre, vážené kolegyne, vzhľadom na to, že nemám prítomného spravodajcu, vyhlasujem 5-minútovú prestávku. Dobre, vážené kolegyne, kolegovia, dôvody na prestávku pominuli, takže, ak dovolíte, budeme pokračovať v rokovaní. Pokračujeme faktickou poznámkou pána poslanca Horvátha. Pán poslanec Horváth má slovo. Poprosím zapnúť mikrofón pánovi poslancovi Horváthovi.
Lipšic, Daniel, poslanec NR SR (2015-04-15):
Ďakujem. Je toho veľa, ale vyjadrím sa k doktorke Pechočiakovej. Problém, podľa mňa, doktorky Pechočiakovej nebol v tom, že len na niečo upozornila a mala pravdu, jej problém bol, že za svoju odvahu musela pykať. Mali jej škrtnúť osobné príplatky, išla na ambulanciu ako bývalá primárka, najlepšia odborníčka na veľké deti v Nitre. To bol problém, že prejavila odvahu čestne konať, a bola sankcionovaná. To bol príbeh odvahy, a preto ju vyzdvihujem. A, žiaľ, príbeh váš aj poslancov, ktorí sú takí aktívni vo faktických poznámkach, je príbeh zbabelosti. Kedy prišla Penta do zdravotníctva? Za ministra Rudolfa Zajaca, čo som vtedy ako minister spravodlivosti verejne kritizoval, za čo ma Penta aj žalovala. V tom istom čase sa váš predseda Fico stretával s pánom Haščákom v byte na Vazovovej, kde riešil, kto bude za zdravotníctvo zodpovedať a s kým sa pán Haščák stretne a kedy sa stretne s pánom Paškom. Vtedy, vtedy. A ja som upozorňoval na Pentu tým pádom už dlhšie a je mi ľúto, že poslanci, ktorí tu dnes najviac vykrikujú, sú ticho pri každej jednej kauze, ktorú vláda Roberta Fica má. Či ide o J&T, či ide o Pentu pri kauze PPC, či ide o Širokého, sedia tu a obhajujú to. To nie je príbeh odvahy, to je príbeh zbabelosti. Zbabelosti. A môžte to zakrývať salónnym marxizmom, môžte to zakrývať operným spevom, to je v princípe jedno. Ten obsah zostane rovnaký. Ľudia ako Suchánek a Pechočiaková a ďalší sú príbehom odvahy. Vaše príbehy sú príbehom zbabelosti. A také aj zostanú, obávam sa.
O. Nachtmannová, poslankyňa: (2007-06-27):
Opatrenia, ktoré podporujú pružný trh práce zostávajú. Z pohľadu zákonníka v súčasnej novele zostáva pracovný pomer na kratší pracovný čas § 49. Zostáva  pracovný  pomer  na  určitú   dobu § 48. Vylúči sa síce tzv. reťazenie pracovných pomerov, ale v mnohých prípadoch sa môžu uplatňovať výnimky. V spojitosti s reťazením  pracovných pomerov bola verejnosť často zavádzaná, zaznievalo veľa odmietavých stanovísk s tým, že zamestnávateľ sa dostáva do právnej neistoty. Veľakrát sa spomínalo, že podnikateľ môže dostať nečakané zákazky a čo potom so zamestnancami. Verejnosť bola zavádzaná aj v otázke sezónnych prác. Išlo tu buď o neznalosť novely Zákonníka práce, alebo o manipuláciu verejnou mienkou. Ak si totižto pozorne prečítame Zákonník práce, vidíme v ňom explicitne uvedené, že nič také podnikateľom nehrozí. V § 48 ods. 4 a 6 sú jednoznačne vymedzené výnimky. V novele je jasne uvedené, že reťazenie  pracovných pomerov môžu donekonečna uplatňovať malí zamestnávatelia, ktorí majú do 20 zamestnancov. Rovnako je výnimka ohľadom sezónnych prác. Je tam výnimka ohľadom nečakanej zákazky. Je tam uvedených skutočne viacero výnimiek, čiže ozaj žiadny podnikateľ sa do právnej neistoty týmto paragrafom nedostáva. Ďalej zostáva domácka práca § 52. Zostáva dohoda o vykonaní  práce § 226, navyše sa,  zvyšuje rozsah vykonávania prác z dnešných 300 hodín na 350 hodín ročne. Zostala dohoda o brigádnickej činnosti študentov, zostáva agentúrne zamestnávanie. Avšak agentúrne zamestnávanie je upravené v súlade s návrhom smernice Európskeho parlamentu a Rady o pracovných podmienkach pre dočasných pracovníkov KOM 2002/701. Cieľom tejto smernice je uplatniť princíp nediskriminácie, princíp rovnakého zaobchádzania s pracovníkmi najímanými agentúrami. Mala som možnosť vidieť pracovnú zmluvu kontraktovaného zamestnanca. Jednoznačne tento zamestnanec bol diskriminovaný  v porovnaní s kmeňovým zamestnancom. Čo je nové v oblasti flexibility práce? Čo nové zavádza súčasná novela Zákonníka práce v opatreniach podporujúcich pružný trh práce. Novým je možnosť zmluvnej úpravy pracovných podmienok, ak Zákonník práce alebo iný pracovnoprávny predpis neustanovuje inak. Novým je možnosť využívania telepráce ako veľmi progresívneho neštandardného pracovného režimu, ktorý má ozaj množstvo výhod aj pre spoločnosť. Novým je zavedenie dohody o pracovnej činnosti a čo pozitívne hodnotím, ešte viac sa spružňuje možnosť pružného pracovného času. Ja som to už vo faktickej poznámke spomínala. V súčasnosti pružný pracovný čas, tak ako je definovaný v Zákonníku práce teraz platnom, je na úrovni prvej generácie pracovného času. Čiže je stanovené pevné jadro, iba príchod a odchod je kĺzavý. A navyše, je to zošnurované piatimi hodinami. Súčasný návrh novely Zákonníka práce pružný pracovný čas posúva na úroveň tretej generácie pracovného času, ktorá je bežná vo vyspelých krajinách Európy. To znamená, že usporiadanie fondu pracovného času závisí len od dohody zamestnávateľa a samotného zamestnanca. Zakončím svoje vystúpenie otázkou. Stále si myslíte, že táto novela Zákonníka práce znepružňuje trh práce? Ďakujem za pozornosť.
Laššáková, Jana, podpredsedníčka NR SR (2012-12-12):
Pán poslanec Mihál, ďalší prihlásený do rozpravy. Nie je prítomný. Nech sa páči, pani poslankyňa Mezenská.
Kočiš, Eduard, poslanec NR SR (2022-02-11):
Veľmi pekne ďakujem za slovo, pán predsedajúci. Pani kolegyňa, vo vašej rozprave ste spomenuli najmä dve dôležité roviny. A tou prvou dôležitou rovinou je to, že naozaj vôľa ľudí je tou deliacou čiarou, ktorá rozdeľuje to, čo si ich volený zástupca môže dovoliť, a to, čo si už dovoliť nemôže. Každý jeden poslanec Národnej rady Slovenskej republiky, ktorý tuná vykonáva svoj mandát, vzišiel z vôle ľudí. A ak títo ľudia nám dali túto možnosť sedieť tuná v zákonodarnom zbore Slovenskej republiky ako jeden zo stopäťdesiatich, tak títo ľudia majú právo kedykoľvek nás tohto mandátu zbaviť. A je iba na nich, ako sa rozhodnú. Mne je úplne jasné, že 99 % poslancov poslaneckého klubu OĽANO sa trasie o tú svoju stoličku a budú robiť všetko pre to, aby k niečomu takému, ako je demokratický inštitút referenda, nikdy neprišlo, pretože toto je ich prvá a zároveň posledná príležitosť využívať všetky výhody, ktoré súvisia s výkonom poslaneckého mandátu. Môžu sa tu niektorí kolegovia oduševnene utiekať k nejakej predstave, ja sa mám kde vrátiť, ja mám kam ísť. Každý sa máme kde vrátiť, každý sa máme kam ísť. Ale to, že vykonávate poslanecký mandát a vlastne ste iba takou nesvojprávnou schránkou, ktorá plní príkazy jedného duševného mrzáka, to vás ešte neoprávňuje k tomu, aby ste robili to, čo robia poniektorí vaši čelní predstavitelia tejto vládnej koalície. A to znamená, že ignorujete na čele s prezidentkou Slovenskej republiky vôľu 600-tisíc občanov, ktorí vás chcú jed-no-znač-ne tohto poslaneckého mandátu zbaviť, pretože pohár trpezlivosti už ozaj pretiekol. A to ste už mohli vidieť niektorí včera.
Jarjabek, Dušan, poslanec NR SR (2016-04-18):
Ďakujem za slovo, pán predsedajúci. No, dámy a páni, ja si myslím, že obsahovo sme sa z tohto posledného príspevku pána poslanca Matoviča nič nedozvedeli, to musí byť každému jasné, o čom by tu už nebola reč a toto vystúpenie malo len jediný, jeden jediný dôvod, formálne to bola absolútne len a len a len jedna tupá a primitívna provokácia. Dokonca na základe osobnej nenávisti tento pán tu vniesol do tohto parlamentu princípy osobných nenávistí. Toto celé tuná budeme počúvať, samozrejme, ďalšie štyri roky, pokiaľ si niekto z nás neuvedomí aj na strane koalície aj na strane opozície, že takto nie. Jednoducho tento pán chce rozvrátiť parlament a túto nenávisť chce vnášať prostredníctvom médií do celej spoločnosti. Iný záujem nemá. Ja chápem, že teda neukojená politická nemravnosť z jeho strany, funkcie už boli dávno rozdelené, opäť títo páni, ktorí nám tuná prezentujú čosi, boli politicky neukojení a všetko, všetko robia preto, aby sa mstili, aby sa mstili voličom, často aj svojim, že ich bolo tak málo. No a vysmievať sa z niekoho, že teda má nejaké tuná kiksy verbálne, tak to už je naozaj jedna absolútna úbohosť preto, lebo každý z nás, kto vystúpi v tomto parlamente, nehovorí presne spisovne po slovensky. A takisto aj pán poslanec Matovič, veď jeho by sme mohli opravovať na každej, pri každej vete, hej? Čo to tuná sú za nezmysly? No a viete, naozaj si dajme pozor na tohto pána, to je chodiaca nenávisť sama o sebe, neukojená nenávisť. Veľký pozor, preto lebo toto tuná budeme počúvať ďalšie štyri roky, pokiaľ sa neohradíme. (Prerušenie vystúpenia časomerom. Potlesk.)
Dostál, Ondrej, poslanec NR SR (2017-09-07):
Pani poslankyňa Blahová, ja by som nebol až taký kritický k pánu premiérovi. Naopak, ja chcem vysoko oceniť ten posun k vyššej kultúrnosti. Ako nebolo to nič moc, ale v porovnaní s tým, čo si dovolil povedať na tej predchádzajúcej schôdzi o vyslovení nedôvery pánovi ministrovi Richterovi, musím to veľmi pozitívne hodnotiť, ako sa nám pán premiér skultúrňuje. Keď bude takto pokračovať ešte, tak časom možno, možno aj tie jeho vystúpenia budú zachovávať aspoň elementárne známky slušnosti pri takýchto príležitostiach. Takže verme, že časom sa naučí spôsobom aj on. Trend je nepochybne pozitívny. Druhá vec, ktorú by som chcel oceniť, je jeho výzva. Minule, ak sa dobre pamätám, tak vyzýval poslancov vládnej koalície. Teraz svoju výzvu adresoval poslancom svojej vlastnej strany SMER – sociálna demokracia. Asi možno tušil, že jeho výzva by nebola celkom úspešná, takže oceňujem aj to, že sú tu kolegovia poslanci za Slovenskú národnú stranu, prinajmenšom z vládnej koalície, aj niektorí kolegovia z MOST-u – HÍD, tak snáď si uvedomujú, že to, o čom tu ideme rokovať, nie je len tak „o ničom“, ale že je to dôležitá vec a že má zmysel o tom rokovať, hovoriť a vyvodiť z toho dôsledky. Ďakujem.
Nemec, Richard, poslanec NR SR (2021-03-31):
Ďakujem, pán podpredsedajúci. Pán poslanec Kamenický, pokiaľ viem, je to len rámcová dohoda, ktorá určite, sa musíme tí, ďalšie ministerstvá sa budú zapodievať hlbšie tou analýzou, na čo treba dať peniaze. Takže v tomto je to jasné. Európska únia sa nezapodieva tým, že my tu nemáme kanalizáciu, my tu nemáme cesty. To už sa dávno malo spraviť. To, že sme dokázali za tie roky zbúrať jednu nemocnicu a žiadnu štátnu vystavať, tak to je trošku hanba. Takže to, to populistické vystúpenie, ktoré ste len zhodnotili, to, že táto vláda za rok nič neurobila a vy za tie roky, stále chodíme po tých istých cestách a všetko, všetko, čo ste mohli urobiť pre týchto ľudí, ste neurobili. Takže dajte šancu tejto vláde a potom uvidíte. Ďakujem.
Blanár, Juraj, podpredseda NR SR (2022-03-24):
Ďakujem, pán poslanec. Vážené pani poslankyne, páni poslanci, teraz dávam možnosť prihlásiť sa ústne do bodu interpelácie. Konštatujem, že nikto sa neprihlásil. Pýtam sa členov vlády, či niektorý z prítomných ministrov má záujem odpovedať na prednesené interpelácie, ktoré zazneli. Ak nie, tak dávam do pozornosti, že na tieto interpelácie dostanú páni poslanci v lehote 30 dní písomnú odpoveď. Vyhlasujem tento bod programu za skončený. Ďakujem pani ministerke, pánom ministrom za účasť na hodine otázok a na bode interpelácie. Vážené pani poslankyne, páni poslanci, budeme pokračovať v popoludňajšom rokovaní siedmeho dňa 60. schôdze Národnej rady podľa odhlasovanej zmeny programu druhým čítaním o návrhu poslancov Národnej rady Slovenskej republiky Ondreja Dostála, Zity Pleštinskej, Petra Osuského, Vladimíry Marcinkovej a Petra Polláka na vydanie zákona, ktorým sa mení zákon č. 138/2017 Z. z. o Fonde na podporu kultúry národnostných menšín a o zmene a doplnení niektorých zákonov v znení neskorších predpisov . Návrh je pod parlamentnou tlačou 776, spoločná správa pod tlačou 776a. Udeľujem slovo pánovi poslancovi Ondrejovi Dostálovi, aby za skupinu poslancov, navrhovateľov tento návrh zákona odôvodnil. Nech sa páči, pán poslanec.
Danko, Andrej, predseda NR SR (2016-09-06):
Prosím, prezentujme sa a hlasujme. (Hlasovanie.) Prítomných 145 poslancov, za 130, proti 3, zdržali sa 12. Konštatujem, že Národná rada pridelila návrh tohto zákona výborom, určila gestorský výbor a príslušné lehoty výborom na jeho prerokovanie v druhom čítaní. Ďalej prosím povereného člena výboru pre financie a rozpočet poslanca Eduarda Adamčíka, aby uviedol hlasovanie v prvom čítaní o vládnom návrhu zákona, ktorým sa mení a dopĺňa daňový poriadok (tlač 182), bod 7 schváleného programu. Nech sa páči, pán poslanec, máte slovo. [Hlasovanie o vládnom návrhu zákona, ktorým sa mení a dopĺňa zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 182. ]
Blanár, Juraj, podpredseda NR SR (2022-05-24):
S faktickou pán poslanec Sloboda, nech sa páči.
Laššáková, Jana, podpredsedníčka NR SR (2015-09-24):
Na vystúpenie pána poslanca s faktickou poznámkou pán poslanec Martvoň. Končím možnosť prihlásiť sa s faktickými poznámkami. Nech sa páči, pán poslanec.
Bugár, Béla, poslanec NR SR (2015-04-15):
Ďakujem za slovo a ďakujem, samozrejme, za faktické poznámky. Budem reagovať len na niektoré. Pán poslanec Senko, viete, vy ste bezmála desať rokov pri vláde, pri moci, vy sa tu opovažujete hovoriť o tom, že mali sme to riešiť my? Deväťkrát ste otvorili tento zákon, ani jedenkrát ste neriešili tento problém. A keď opozícia tu navrhovala za posledné tri roky x-krát riešenia, vždy ste to odmietli. A vždy budem zvyšovať hlas, keď sa bude jednať o bezprávie, takisto ako v druhej Dzurindovej vláde som zvyšoval hlas, keď sa jednalo napríklad o Slovenské lodenice v Komárne. Stačilo im pomôcť a sme ich zachránili. Pán poslanec Blaha, viete, neznalosť neospravedlňuje. Asi neviete, bankovú daň, samozrejme, banky akým spôsobom vyberajú, aby mohli zaplatiť? No cez poplatky a cez poplatky, samozrejme, od občanov. To znamená, že tie peniaze, to nie sú len také peniaze, že v noci ste sa zobudili a ste ich vytlačili. Pán poslanec Martvoň, viete, je pravda, že Váhostav získal aj za vlády Ivety Radičovej, samozrejme, zákazky, ale nepoznám ani jeden prípad, kde by došlo k tomu, k čomu dochádza teraz posledné dva-tri roky. Ani jeden takýto prípad nepoznám. Nepoznám ani jeden taký prípad, že by Váhostav bol uprednostnený takým spôsobom, ako bol za vašej vlády, že bol vyškrtnutý ten, ktorý vyhral, teda víťaz tendra a potom to dostal Váhostav. Nepoznám ani jeden taký prípad, ani za vlád Mikuláša Dzurindu, ale ani za vlády Ivety Radičovej, že by boli sfalšované čísla len preto, aby to vyhovovalo Váhostavu. Viete, v tom je medzi nami rozdiel.
Figeľ, Ján, podpredseda NR SR (2013-01-30):
Na vystúpenie pána poslanca Brocku je séria faktických poznámok, šesť. Končím možnosť prihlásiť sa s nimi. Nech sa páči, prvou je pani Tomanová Viera.
Laššáková, Jana, podpredsedníčka NR SR (2015-11-11):
Pán spravodajca, pán poslanec Podmanický, nech sa páči.
Kuciaňová, Magdaléna, poslankyňa NR SR (2019-10-22):
Ďakujem veľmi pekne. Vážený pán predseda, vážené kolegyne, kolegovia, dovoľte mi, aby som predložila návrh zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. Dovoľte mi, aby som ho v krátkosti odôvodnila. Cieľom nášho návrhu zákona je predovšetkým zjednodušenie rekonštruovania školských internátov, študentských domovov, polikliník a nemocníc tak, aby pri zákazke na rekonštrukciu do zákonom ustanovenej hodnoty troch miliónov eur v prípade stavebných prác bolo možné namiesto štandardných postupov verejného obstarávania využiť postupy pre zákazky s nízkou hodnotou a zároveň aby pri zákazkách nad ustanovenú hodnotu muselo dôjsť k osloveniu najmenej troch subjektov. Návrh zákona nemá vplyv na rozpočet verejnej správy, sociálne vplyvy, vplyvy na podnikateľské prostredie, životné prostredie, vplyvy na manželstvo, rodičovstvo a rodinu, na informatizáciu spoločnosti ani na služby verejnej správy pre občana. Návrh zákona je v súlade s ústavou, ústavnými zákonmi, medzinárodnými zmluvami, ktorými je Slovenská republika viazaná, zákonmi, v súlade s právom Európskej únie a v súlade s nálezmi Ústavného súdu Slovenskej republiky. Ďakujem veľmi pekne za pozornosť, skončila som.
Frešo, Pavol, poslanec NR SR (2014-06-24):
Ďakujem veľmi pekne, pán predsedajúci. Chcel by som podporiť pána predrečníka, pána poslanca Novotného v tom, že nie je normálne, ak hovoríme na jednej strane, že veci sú bezplatné a na druhej strane zavádzame registračné pokladnice u lekárov. A preto si myslím, že má zmysel aj ten návrh SDKÚ – DS, ktorý vlastne hovorí, že bolo by dobré, keby sme do hry viacej vtiahli poisťovne tak, aby existovali individualizované poistné plány tak, aby zároveň existovala aj celoročná kontrola. To znamená, to, čo tí pacienti, alebo respektíve v tomto prípade je lepší výraz klienti zdravotnej poisťovne, dostanú, tak aby sme sa začali správať tak, ako sa správame v každom inom odbore, že keď niekto za niečo platí, tak on rozhoduje o tom, za čo platí. A keď v skutočnosti platí, tak ten, kto mu to poskytuje, je ten, kto sa má za to zodpovedať a nie naopak, ako to máme v tejto chvíli v zdravotníctve. Myslím si, že je to veľmi neférové, lebo ak je dnes pacient rukojemníkom celého toho zdravotníckeho systému, ešte musí doplácať, je to nespravodlivé, lebo na druhej strane jediný, kto prispieva doňho, sú práve títo pacienti, nazvime to klienti. Inak povedané, bolo by vrcholne spravodlivé, keby na Slovensku sme dokázali prijať taký model, aký je štandardný v iných typoch poistenia. To znamená, nech si vyberú individualizované poistenie, nech neplatia v hotovosti vôbec nič, nech tá poisťovňa dozerá na to, aby lekári tie výkony, ktoré naúčtujú, skutočne aj vykonali, nech má o tom prehľad aj pacient samotný a nech je to štandardný vyrovnaný vzťah, teda nie ani už pacienta, ale skorej klienta príslušnej poisťovne, tak ako to máme v každom inom odbore, kde poisťovne fungujú. Ďakujem veľmi pekne.
Hort, Milan, podpredseda NR SR (2010-10-22):
S faktickými poznámkami sa hlásia poslanci Jozef Viskupič, Dušan Jarjabek. Dušan sa vzdáva. Ďakujem. Jediný Jozef Viskupič, uzatváram možnosť prihlásiť sa s faktickou poznámkou. Nech sa páči.
Hrnčiar, Andrej, podpredseda NR SR (2019-05-10):
Otváram všeobecnú rozpravu. Do rozpravy som nedostal žiadnu písomnú prihlášku. Pýtam sa, či sa chce prihlásiť niekto do rozpravy ústne. Končím možnosť nahlásiť sa do rozpravy. Do rozpravy sa neprihlásil nikto. Prerušujem rokovanie o tomto bode programu. Pristúpime k druhému čítaniu o vládnom návrhu zákona o prevencii, manažmente introdukcie a šírenia inváznych nepôvodných druhov o zmene a doplnení niektorých zákonov. Vládny návrh zákona je pod tlačou 1331. Spoločná správa výborov má tlač 1331a. Nech sa páči, pán podpredseda vlády a minister životného prostredia, aby ste vládny návrh zákona odôvodnili. (Rokovanie o vládnom návrhu zákona o prevencii a manažmente introdukcie a šírenia inváznych nepôvodných druhov a o zmene a doplnení niektorých zákonov , tlač 1331.)
Jurinová, Erika, podpredsedníčka NR SR (2013-05-23):
Ďakujem, pán poslanec. Ďalší prihlásený rečník v tomto bode pán poslanec Miroslav Kadúc, nech sa páči.
Jurinová, Erika, podpredsedníčka NR SR (2014-12-09):
Dávam slovo pánovi poslancovi Martinovi Poliačikovi.
Mazurek, Milan, poslanec NR SR (2021-06-29):
Pán poslanec hovoril vo svojej rozprave o zvláštnych medicínskych experimentoch, ktoré tu vláda dlhú dobu realizuje na obyvateľoch Slovenskej republiky. Okrem núteného očkovania, o ktorom sa čoraz viac hovorí, spomínal taktiež aj celoplošné testovanie, na ktoré upozorňovalo obrovské množstvo expertov. No toto testovanie v cene pravdepodobne jednu miliardu eur a možno ešte viac, na ktorom sa nabalili určité skupiny obyvateľstva a ktoré stálo fantastické možnosti, ako si zarobiť a získať nepredstaviteľné majetky bez práce dokonca aj štátneho tajomníka ministerstva zdravotníctva, o ktorom sa hovorí, že je vraj z protikorupčného hnutia. A tieto fatálne medicínske experimenty, ktoré spôsobili nič lepšie ako šírenie vírusu v ideálnych podmienkach, nám dnes ešte stále vláda po tomto celom období predstavuje ako čosi pozitívne, čosi, čo malo údajne zachraňovať ľudské životy. Veriť tomu snáď už môže len Igor Matovič a zopár jeho nochsledov, ale nikto príčetný sa dnes nemôže na túto skutočnosť pozrieť s obdivom, s úctou a s presvedčením, že toto bol ten správny krok. A v rovnakej situácii sa nachádzame aj teraz. Čoraz viac a viac sa tu otvorene hovorí o povinnosti očkovania, dokonca cez víkend, kým sme mali pozastavenú túto rozpravu, vyplynuli informácie, že treba odmeňovať mladých ľudí po 150 eurách každého jedného, ktorý sa nechá zaočkovať. Absolútny nonsens. Ja až nechápem, kde sa v tom štáte rodia všetky tie finančné zdroje, odkiaľ prichádzajú, odkiaľ ich stále máme na to, aby sme ich mohli vyhadzovať na jeden väčší nezmysel za druhým. Preto sme navrhli tento zákon, aby dobrovoľnosť očkovania bola striktne zákonom daná.
Bugár, Béla, podpredseda NR SR (2019-09-11):
Nech sa páči. Prezentujme sa a hlasujme. (Hlasovanie.) Prítomných 142, za 80, proti 39, zdržalo sa 23 poslancov. Návrh sme schválili. Nech sa páči.
Blaha, Ľuboš, podpredseda NR SR (2023-12-18):
Pán poslanec Martin Dubéci.
M. Hort, podpredseda NR SR: (2008-10-24):
Nech sa páči.
Hrušovský, Pavol, podpredseda NR SR (2010-08-10):
Pán poslanec Senko.
Počiatek, Ján, minister dopravy, výstavby a regionálneho rozvoja SR (2012-07-26):
Ďakujem za slovo. Vládny návrh zákona, ktorým sa mení a dopĺňa zákon č. 607/2003 Z. z. o Štátnom fonde rozvoja bývania, zabezpečuje plnenie jednej z úloh vlády premietnutej do programového vyhlásenia, kde sa vláda zaviazala podporiť rozvoj ekonomických nástrojov na rozvoj bývania a ich zacielenie na prioritné oblasti s integrovaním nových nástrojov finančného inžinierstva, ako je napríklad program JESSICA. Návrh tejto novely je však iba prvým krokom pri príprave zásadnejších zmien. Celý komplex zmien potrebných pre podporu obstarávania nájomného bývania vo verejnom nájomnom sektore a obnovy bytového fondu je premietnutý do návrhu zákona o Štátnom fonde rozvoja bývania, ktorý má rezort rozpracovaný. Ďakujem za slovo.
Laurenčík, Milan, podpredseda NR SR (2021-09-30):
S faktickou poznámkou teraz vystúpi pán poslanec Miroslava Suja.
Saková, Denisa, ministerka vnútra SR (2018-10-17):
Ďakujem veľmi pekne. Vážený pán predsedajúci, vážené panie poslankyne, vážení páni poslanci, dovoľte mi, aby som prečítala a povedala úvodné slovo k zákonu o registri mimovládnych organizácií a zmene a doplnení niektorých predpisov. Cieľom návrhu zákona je zriadenie registra mimovládnych, ktorý dnes neexistuje, ako spoľahlivého, aktuálneho a jednotného zdrojového registra o mimovládnych neziskových organizáciách, ktorých registrácia a evidencia sa vykonáva v rezorte ministerstva vnútra. Ide hlavne o týchto šesť organizácií alebo, resp. šesť foriem: ide o občianske združenia, odborové organizácie, organizácie zamestnávateľov a organizácie s medzinárodným prvkom, neziskové organizácie poskytujúce všeobecne prospešné služby, nadácie a neinvestičné fondy. Subjekty verejnej správy majú dnes ťažkosti pri identifikovaní osôb, ktoré sú oprávnené konať v rámci tohto mimovládneho sektora. Napríklad je to pri poskytovaní verejných prostriedkov a podobne. A v súkromných vzťahoch tak isto prevláda určitá neistota pri preukazovaní samotnej existencie občianskych združení u organizačných jednotiek a spolu s informáciami o aktuálnych údajoch o štatutárnych orgánoch týchto, týchto mimovládnych organizácií. Register mimovládnych organizácií bude tvoriť verejná a neverejná časť. Vo verejnej časti budú dostupné informácie pre kohokoľvek a bude to vlastne informácia, prehľad o názvoch, predmete činnosti, sídlach v registri vedených právnických osôb, identifikačné číslo, údaje o čase vzniku, čase zrušenia, ako aj údaje o tom, kto je štatutárnym orgánom právnickej osoby. V ďalších článkoch tohto zákona sa navrhuje vykonať nevyhnutné úpravy na to, aby register mimovládnych organizácií mal zabezpečený pravidelný prísun informácií či už v konaniach, ktoré sú upravené napríklad v zákone o občianskych združeniach alebo o organizáciách s medzinárodným prvkom. A v týchto novelách sa napríklad zavádza aj povinnosť pre existujúce občianske združenia a organizácie s medzinárodným prvkom písomne zaslať ministerstvu vnútra informáciu o štatutárnom orgáne. Návrh zákona obsahuje niektoré čiastkové úpravy vyplývajúce z konzultácií s neziskovým sektorom a ako aj vyplývajúce z praxe. Musím podotknúť a dovoľte sa mi poďakovať za spoluprácu najmä splnomocnencovi vlády Slovenskej republiky pre rozvoj občianskej spoločnosti a taktiež aj zapojenie odbornej verejnosti, aj dotknutých subjektov mimovládnych sektorov, ktorí sa skutočne podieľali na tom, že tento zákon bol vytvorený za čo najväčšieho konsenzu tohto mimovládneho, tohto mimovládneho sektora. Vážený pán predsedajúci, vážené pani poslankyne, vážení páni poslanci, vzhľadom na uvedené si dovoľujem, si dovolím požiadať o podporu predloženého návrhu zákona. Ďakujem veľmi pekne.
Paška, Pavol, predseda NR SR (2013-10-18):
(Hlasovanie.) 141 prítomných, 90 za, 51 sa zdržalo. Sme v treťom čítaní . Otváram rozpravu. Nemám prihlášku, vyhlasujem ju za skončenú.
M. Kovačócy, poslanec: (2006-09-05):
Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Vychádzajúc z oprávnení, ktoré pre mňa ako spravodajcu vyplývajúc z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky z 21. augusta 2006 č. 54 a podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre zdravotníctvo a Výbor Národnej rady Slovenskej republiky pre obranu a bezpečnosť. Za gestorský výbor navrhujem Výbor Národnej rady Slovenskej republiky pre obranu a bezpečnosť. Odporúčam, aby výbory predmetný návrh zákona prerokovali v druhom čítaní v lehote do 9. októbra 2006 a gestorský výbor do 10. októbra 2006. Prosím, pán predsedajúci, aby ste otvorili rozpravu k tomuto návrhu.
M. Číž, podpredseda NR SR: (2008-12-03):
Teraz pristúpime k druhému čítaniu o vládnom návrhu zákona  ktorým  sa  mení a dopĺňa  zákon č. 185/2002 Z. z. o Súdnej rade Slovenskej republiky  a o zmene o doplnení niektorých zákonov v znení neskorších predpisov . Tento vládny návrh zákona má parlamentnú tlač č. 763 a správa o stave, sekundu, len dokončím, takže prosím krátku trojminútovú prestávku, pretože máme isté problémy so spôsobom vrátenia. (Trojminútová prestávka.) (Po prestávke.)
P. Hrušovský, predseda NR SR: (2005-12-15):
(Hlasovanie.) 132 prítomných, 129 za návrh, 1 sa zdržal, 2 nehlasovali. Návrh sme schválili. Teraz pristúpime k hlasovaniu o návrhu, ktorý podala skupina poslancov na vydanie zákona, ktorým sa mení a dopĺňa zákon o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov, ktorý prerokúvame ako tlač 1382. (Ruch v sále.) Poprosím... Páni poslanci! Poprosím teraz... Páni poslanci! Poprosím teraz pána poslanca Mikuša, aby z poverenia výboru Národnej rade predložil návrhy uznesení k prerokúvanému návrhu zákona. Nech sa páči, pán poslanec.